HaMulungu, May 28
Yilwilu yindi yabulaña kumwekana, yamwekana hatooka kufuma tuhu mpinji yaleñeliyi iseki kuya nikumbidi, muloña yamwekenaña muyuma yaleñayi niñovu jindi jahaya nyaaka niwuNzambi windi.—Rom. 1:20.
Yehova wamwekesha kukeña kwindi munjila jashiyashana. Toñojokenu hayuma yekala mwiwulu. Mwekala mabiliyoni anyilalanji, nawa mumulalanji wumu mwekala mabiliyoni atutumbwa nimapulaneti. Hakachi katutumbwa twekala mumulalanji watenañawu nawu Milky Way hitena. Neyi kwadiña kwosi itena, kachi yuma yonaña hamaseki yekalaku wanyi. Yuma yejimiyi yamwekeshaña nawu Yehova diyi Nleñi yetu, nawa yamwekeshaña yililu yindi, chidi neyi ñovu, maana nikukeña. Yehova waleñeli iseki kulonda dikwasheña yuma yonaña. Yuma yejima hamaseki yakwashaña atunyama niantu. Nzambi wadimini itempa dadiwahi mwakushakama antu nawa waleñeli antu awanina kulonda ashakameña haya nyaka. (Chim. 4:11) Nawa, “Wadiishaña ejima; luwi lwindi lwahaya nyaka.”—Mas. 136:25. w15 11/15 3:7, 8
HaChimu, May 29
Ami nidi nenu.—Mat. 28:20.
Mwanta wetu watwinka yitwa yitwatela kuzatisha kulonda tukwashi antu kutambwila nsañu yayiwahi. Yitwa yikwawu yazatikili hakapinji kanti, yikwawu yinakuzatika nimakonu. Ilaña yitwa yejima yinatukwashi kushimwina chiwahi. Mu 1933, akwakushimwina atachikili kuzatisha makaadi, chitwa chakwashili antu amavulu kutachika kushimwina. Kaadi yadiña yanyanya hadiña nsañu yamu Bayibolu muwihi. Kaadi yakwashili akwakushimwina munjila jashiyashana. Chakutalilahu, akwakushimwina amakwawu atiyileña nsonyi, hela chakwila akeñeleña kushimwina, elukili wanyi chakushimwina. Akwakushimwina amakwawu alejeleña eni matala yuma yejima yelukiluwu mujiminiti jantesha, ilaña alumbulwileña chatiyakana wanyi. Itu tumakaadi twakwashili akwakushimwina ejima kushimwina munjila yatiyakana nawa yapela. w15 11/15 5:3-6
HaChiyedi, May 30
Ahameki ijina daYehova.—Mas. 148:13.
Nsona jajivulu jamwekeshaña nawu ijina daNzambi dalema nawa twatela kudilemesha. (Kwid. 3:15; Mas. 83:18; Isa. 42:8; 43:10; Yow. 17:6, 26; Yil. 15:14) Yehova woneneni ansoneki aBayibolu kulonda azatishi ijina dindi kakavulu mumamanyusikiliputi akushankulu. (Ezek. 38:23) Dichi neyi akwakubalumuna ajima ijina daNzambi, akumusawula Yehova. Makonu, kudi wunsahu wawuvulu wunakumwekesha nawu twatela kuzatisha ijina daYehova. Bayibolu yamu 2013 yasonekawu chachiha yaNew World Translation asonekamu ijina daNzambi mapampa 7,216. Dikwila nawu abombeleluku mapampa 6 kubadika Bayibolu yamu 1984. Hakachi kaniyi namba, atanu ayibombelumu muloña ijina daNzambi adiwana katataka muNyivuñilu yawaninuwu kukaluñalwiji kaDead Sea. Atanu ekala hamukanda wa 1 Sam. 2:25; 6:3; 10:26; 23:14, 16. Yamuchitanu nakamu, yekala hamukanda waAnsompeshi 19:18, ayisonekeli muloña asandujoleli mumamanyusikilituputi akunyaka. w15 12/15 2:5, 6
nya_Latn cjk_Latn cjk_Latn sna_Latn kea_Latn cjk_Latn tgl_Latn pap_Latn cjk_Latn